
Temeljem članka 35. Društvenog ugovora Vodovoda d.o.o. Zadar, članka 12. Odluke o provedbi javnog natječaja za zapošljavanje te Javnog natječaja za zasnivanje radnog odnosa za radno mjesto Samostalni referent EU fondova i investicija (1 izvršitelj), poslovni broj 6303/2026, direktor Društva dana 18. 08. 2026. godine donosi sljedeću

O D L U K U

U postupku javnog natječaja za zasnivanje radnog odnosa za radno mjesto Samostalni referent EU fondova i investicija (1 izvršitelj), poslovni broj 6303/2026 od 31. 07. 2026. godine, objavljenog na mrežnim stranicama Vodovoda d.o.o. Zadar, Hrvatskog zavoda za zapošljavanje, Grada Zadra i lokalnim medijskim portalima, odabire se kandidat:

-
Antonio Mrkić, magistar inženjer građevinarstva, 

s radnim iskustvom od 6 godina i 17 dana,

za zasnivanje radnog odnosa na neodređeno vrijeme, uz probni rad u trajanju od 6 (šest) mjeseci.

Odabrani kandidat bit će pozvan, sukladno članku 13. Odluke o provedbi javnog natječaja za zapošljavanje, da u primjerenom roku dostavi izvornike ili ovjerene preslike dokumentacije kojom dokazuje ispunjavanje formalnih uvjeta iz javnog natječaja.

Ova Odluka stupa na snagu danom donošenja.

Kandidati koji nisu odabrani bit će o ovoj Odluci obaviješteni javnom objavom na mrežnoj stranici Vodovoda d.o.o. Zadar.

O b r a z l o ž e n j e

Vodovod d.o.o. Zadar raspisao je dana 31. 07. 2026. godine javni natječaj za zasnivanje radnog odnosa za radno mjesto Samostalni referent EU fondova i investicija (1 izvršitelj), koji je objavljen na mrežnim stranicama Društva i Hrvatskog zavoda za zapošljavanje.

Po isteku roka za podnošenje prijava Povjerenstvo za provedbu javnog natječaja izvršilo je pregled zaprimljenih prijava te utvrdilo da je zaprimljeno ukupno 6 prijava, od kojih je 1 prijava pravodobna i potpuna te ispunjava formalne uvjete propisane javnim natječajem, dok 5 prijava ne ispunjava formalne uvjete propisane javnim natječajem te nisu uzete u razmatranje u daljnjem postupku.

Kandidat koji je ispunio formalne uvjete natječaja pristupio je dana 17. 08. 2026. godine prethodnoj provjeri znanja i sposobnosti, koja se, sukladno uvjetima natječaja i Odluci o provedbi javnog natječaja za zapošljavanje, sastojala od usmenog razgovora (intervjua).

Tijekom intervjua provjeravana su stručna znanja i poznavanje propisa i postupaka iz područja gradnje, s naglaskom na Zakon o gradnji te osnovne pojmove i postupke relevantne za pripremu i realizaciju investicijskih projekata; razumijevanje procesa planiranja, pripreme i izrade projektne dokumentacije za građevinske i infrastrukturne projekte; poznavanje postupaka ishođenja potrebnih akata, suglasnosti i dozvola za gradnju te uporabnih dozvola; razumijevanje tehničkog pregleda i postupaka vezanih uz završetak i primopredaju građevine; razumijevanje građevinsko-financijskog praćenja realizacije investicija; osnovno poznavanje pripreme, prijave i provedbe projekata financiranih iz EU fondova te praćenja projektnih aktivnosti i dokumentacije; poznavanje osnovnih načela i elemenata upravljanja projektima, uključujući planiranje, praćenje provedbe, rokova, troškova i projektne dokumentacije.

Posebna pozornost posvećena je sposobnosti kandidata da stručno znanje tehničkog, odnosno građevinskog smjera primijeni na konkretne poslove pripreme, provedbe i praćenja investicijskih projekata komunalne vodne infrastrukture.

U općem i motivacijskom dijelu razgovora ocjenjivali su se dosadašnje radno iskustvo, motivacija za obavljanje poslova predmetnog radnog mjesta, organizacijske i komunikacijske vještine, samostalnost u radu, sklonost timskom radu te urednost i preciznost u radu.

Na temelju provedenog postupka i ostvarenih rezultata Povjerenstvo je sastavilo zapisnik o radu te utvrdilo rang-listu kandidata. Kandidat Antonio Mrkić ostvario je 10 bodova.

Pregledom dostavljenog zapisnika Povjerenstva utvrđeno je da kandidat Antonio Mrkić, magistar inženjer građevinarstva, s radnim iskustvom od 6 godina i 17 dana, ispunjava sve uvjete propisane javnim natječajem.

Slijedom navedenoga, odlučeno je kao u izreci ove Odluke.
               Direktor

Tomislav Matek, dipl.ing.građ. 

